PMIndiaData/PMIndiaSum huggingface dataset:
২৩ আগষ্টত গুজৰাট ভ্ৰমণ কৰিব প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে ২৩ আগষ্টত গুজৰাট ভ্ৰমণ কৰিব। এই উপলক্ষে প্ৰধানমন্ত্ৰীয়ে ভালছাদ জিলাৰ জুজৱা গাঁৱত আয়োজিত এক ৰাজহুৱা সভাত কেন্দ্ৰীয় চৰকাৰৰ “সকলোৰে বাবে গৃহ”ৰ সপোনেৰে ৰূপায়ণ কৰা ধ্বজাবাহী আঁচনি প্ৰধানমন্ত্ৰী আৱাস যোজনা(গ্ৰামীণ)ৰ হিতাধিকাৰীৰ সমূহীয়া ই-গৃহপ্ৰৱেশ অনুষ্ঠানত প্ৰত্যক্ষদৰ্শী হিচাপে উপস্থিত থাকিব। গুজৰাট ৰাজ্যত ইতিমধ্যে ১ লাখতকৈ অধিক গৃহৰ নিৰ্মাণ সম্পূৰ্ণ হৈছে। ৰাজ্যখনৰ ২৬ খন জিলাৰ এই গৃহসমূহৰ হিতাধিকাৰীয়ে সমূহীয়াভাৱে ই-গৃহপ্ৰৱেশ উদযাপন কৰিব। ভালছাদত দক্ষিণ গুজৰাটৰ পাঁচখন জিলা ক্ৰমে-ভালছাদ, নৱছাৰি, তাপি, ছুৰাট আৰু দাংছৰ হিতাধিকাৰীসকল সমবেত হ’ব। বাকী জিলাসমূহত সমূহীয়া গৃহপ্ৰৱেশ অনুষ্ঠানটি খণ্ড পৰ্যায়ত উদযাপন কৰা হ’ব। এই জিলাসমূহৰ হিতাধিকাৰীসকলক ভালছাদৰ মুল অনুষ্ঠানৰ সৈতে ভিডিঅ’ লিংকযোগে সংযোগ কৰা হ’ব। সৰ্বমুঠ প্ৰায় ২ লাখ লোক এই অনুষ্ঠানৰ সৈতে সংযোগ স্থাপন কৰাৰ আশা কৰা হৈছে। একেটা অনুষ্ঠানতে প্ৰধানমন্ত্ৰীয়ে দীনদয়াল উপাধ্যায় গ্ৰামীণ কৌশল বিকাশ যোজনা, মুখ্যমন্ত্ৰী গ্ৰামোদয় যোজনা আৰু ৰাষ্ট্ৰীয় গ্ৰামীণ জীৱিকা অভিযানকে ধৰি বিভিন্ন উন্নয়নমুলক আঁচনিৰ অধীনত একাংশ নিৰ্বাচিত হিতাধিকাৰীক প্ৰশংসা-পত্ৰ আৰু সংস্থাপন পত্ৰ বিতৰণ কৰিব। তেওঁ মহিলা বেংক কৰেছপনডেণ্টক নিযুক্তি পত্ৰ আৰু মিনি-এটিএম প্ৰদান কৰিব। ইয়াৰ পাছতে তেওঁ উপস্থিত ৰাইজক উদ্দেশ্যি ভাষণ আগবঢ়াব। প্ৰধানমন্ত্ৰীয়ে জুনাগড়ত একাধিক উন্নয়নমুলক প্ৰকল্পৰ উদ্বোধন কৰিব। সেইবোৰৰ ভিতৰত জুনাগড়ত এখন চৰকাৰী অসামৰিক চিকিৎসালয়; জুনাগড় পৌৰ নিগমৰ ১৩টা প্ৰকল্প আৰু খোখাৰ্ডাত দুগ্ধ উৎপাদন প্ৰকল্প উল্লেখযোগ্য। তেওঁ তাতো এখন ৰাজহুৱা সভাত ভাষণ আগবঢ়াব। প্ৰধানমন্ত্ৰীয়ে গান্ধীনগৰস্থিত গুজৰাট ফৰেন্সিক বিজ্ঞান বিশ্ববিদ্যালয়ৰো সমাৱৰ্তন অনুষ্ঠানত ভাষণ আগবঢ়াব। দিল্লীলৈ ঘুৰি অহাৰ পূৰ্বে প্ৰধানমন্ত্ৰীয়ে গান্ধীনগৰত সোমনাথ ট্ৰাষ্টৰ এখন বৈঠকতো ভাগ ল’ব।
২৫ মে’ত পশ্চিমবংগ আৰু ঝাৰখণ্ড ভ্ৰমণ কৰিব প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে ২৫ মে’ত পশ্চিমবংগ আৰু ঝাৰখণ্ড ভ্ৰমণ কৰিব। তেওঁ শান্তি নিকেতনত বিশ্ব ভাৰতী বিশ্ববিদ্যালয়ৰ সমাৱৰ্তন অনুষ্ঠানত অংশগ্ৰহণ কৰিব। তেওঁ ভাৰত-বাংলাদেশৰ সাংস্কৃতিক সম্পৰ্কৰ প্ৰতীক হিচাপে শান্তি নিকেতনত বাংলাদেশ ভৱনো উদ্বোধন কৰিব। বাংলাদেশৰ প্ৰধানমন্ত্ৰী শ্ৰীমতী শ্বেইখ হাছিনা দুয়োটা অনুষ্ঠানতে উপস্থিত থাকিব। ঝাৰখণ্ডত প্ৰধানমন্ত্ৰীয়ে ছিন্দৰীৰ এক অনুষ্ঠানত ভাৰত চৰকাৰ আৰু ঝাৰখণ্ড চৰকাৰৰ কেইবাটাও প্ৰকল্পৰ আধাৰশিলা স্থাপন কৰিব। সেইবোৰ ভিতৰতঃ • হিন্দুস্থান উৰ্বৰক আৰু ৰসায়ন লিমিটেডৰ অধীনস্থ ছিন্দৰী সাৰ প্ৰকল্পৰ পুনৰুত্থান। • গেইলৰ ৰাঁচী চহৰ গেছ বিতৰণ প্ৰকল্প • সৰ্বভাৰতীয় আয়ুৰ্বিজ্ঞান প্ৰতিষ্ঠান(এইমছ), দেওঘৰ • দেওঘৰ বিমানবন্দৰৰ উন্নয়ন • পট্ৰাটু ছুপাৰ থাৰ্মেল শক্তি প্ৰকল্প (৩x৮০০ মেগাৱাট) তেওঁ জন ঔষধি কেন্দ্ৰৰ বাবে বুজাবুজি চুক্তি বিনিময় অনুষ্ঠানতো উপস্থিত থাকিব। প্ৰধানমন্ত্ৰীয়ে এখন ৰাজহুৱা সভাতো ভাষণ আগবঢ়াব। পাছত প্ৰধানমন্ত্ৰীয়ে ৰাঁচীত ঝাৰখণ্ডৰ ৰূপান্তৰশীল জিলাৰ উপায়ুক্তসকলৰ সৈতে মত বিনিময় কৰিব।
খেলো ইণ্ডিয়া ইয়ুথ ক্ৰীড়াৰ অংশগ্ৰহণকাৰীক প্ৰধানমন্ত্ৰী শুভেচ্ছা

প্ৰধানমন্ত্ৰী শ্ৰী নৰেন্দ্ৰ মোদীয়ে আজিৰে পৰা পুণেত আৰম্ভ হোৱা খেলো ইণ্ডিয়া ইয়ুথ ক্ৰীড়াৰ অংশগ্ৰহণকাৰীসকলক শুভেচ্ছা জনাইছে৷ ‘‘আজিৰে পৰা পুণেত আৰম্ভ হোৱা খেলো ইণ্ডিয়া ইয়ুথ ক্ৰীড়াৰ অংশগ্ৰহণকাৰীসকলক মই শুভেচ্ছা জনাইছোঁ৷ এই টুৰ্ণামেণ্টখনত যাতে শ্ৰেষ্ঠতম প্ৰতিভা উদ্ভাসিত হয় আৰু আমাৰ যুৱ প্ৰজন্মই তেওঁলোকৰ ক্ৰীড়া সপোন বাস্তৱায়িত কৰাৰ প্লেটফৰ্ম এখন পায়৷ অধিক ক্ৰীড়া, উন্নত স্বাস্থ্য আৰু এখন সুস্থ ৰাষ্ট্ৰ! প্ৰখ্যাত ক্ৰীড়াবিদসকলে তেওঁলোকৰ অভিজ্ঞতা বিনিময় কৰা তথা খেলপথাৰত অধিক সময় অতিবাহিত কৰা পৰিলক্ষিত কৰি ভাল লাগিছে’’, প্ৰধানমন্ত্ৰীয়ে এইদৰে কয়৷
কাইলৈ প্ৰধানমন্ত্ৰীয়ে মুকলি কৰিব ড০ আম্বেদকাৰ আন্তঃৰাষ্ট্ৰীয় কেন্দ্ৰ

প্ৰধানমন্ত্ৰী শ্ৰী নৰেন্দ্ৰ মোদীয়ে কাইলৈ নতুন দিল্লীৰ ১৫, জনপথত ড০ আম্বেদকাৰ আন্তঃৰাষ্ট্ৰীয় কেন্দ্ৰ মুকলি কৰিব। লগতে তেওঁ ড০ আম্বেদকাৰ আৰ্থ-সামাজিক পৰিৱৰ্তনৰ আন্তঃৰাষ্ট্ৰীয় কেন্দ্ৰও মুকলি কৰিব। “কাইলৈ দিনৰ ১১ বজাত মই নতুন দিল্লীৰ ১৫, জনপথত ড০ আম্বেদকাৰ আন্তঃৰাষ্ট্ৰীয় কেন্দ্ৰ মুকলি কৰিম। এই অনুষ্ঠান মোৰ বাবে অতি গুৰুত্বপূৰ্ণ কাৰণ মই এই কেন্দ্ৰৰ আধাশিলাও স্থাপন কৰিছিলো।দেশৰ ৰাজধানীৰ মাজ-মজিয়াত এয়া ড০ আম্বেদকাৰৰ প্ৰতি যোগ্য স্বীকৃতি। ড০ আম্বেদকাৰ আন্তঃৰাষ্ট্ৰীয় কেন্দ্ৰ বৌদ্ধধৰ্মী আৰু আধুনিক স্থাপত্যৰ আৰ্হিৰ সংযোগত নিৰ্মাণ কৰা হৈছে।ইয়াত সভাকক্ষ আৰু চেমিনাৰ হল আছে। ইয়াত তিনিটা অডিটৰিয়ামৰ লগতে বিস্তৃত তথা ডিজিটেল সুবিধাযুক্ত গ্ৰন্থাগাৰো আছে। কাইলৈ ড০ আম্বেদকাৰ আৰ্থ-সামাজিক পৰিৱৰ্তনৰ আন্তঃৰাষ্ট্ৰীয় কেন্দ্ৰও মুকলি কৰা হ’ব।এই প্ৰতিষ্ঠানে গুৰুত্বপূৰ্ণ বিষয়সমূহ আলোচনাৰ সুবিধা দিয়াৰ লগতে যুৱ প্ৰজন্মক গৱেষণা তথা মৌলিক চিন্তাৰ বাবে উদ্বুদ্ধ কৰিব”, প্ৰধানমন্ত্ৰীগৰাকীয়ে কয়।
চৰকাৰী ই-বজাৰ নামত বিশেষ উদ্দেশ্যসাধক ব্যৱস্থা প্ৰতিষ্ঠাত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেন্দ্ৰীয় কেবিনেট বৈঠকত নিম্নোলিখিত দিশত অনুমোদন জনোৱা হয়ঃ- ১. চৰকাৰী ই-বজাৰ নামে এটা বিশেষ উদ্দেশ্য সাধক ব্যৱস্থা (জিইএমএছপিভি)গঢ়ি তোলা হ’ব, যি ৰাষ্ট্ৰীয় পৰ্য়ায়ত চৰকাৰীভাৱে ক্রয়যোগ্য পোর্টেল হিচাপে যাতে কোম্পানী আইন-২০১৩ৰ ৮ নম্বৰ ধাৰাত পঞ্জীকৃত কোম্পানীসমূহে কেন্দ্রীয় আৰু ৰাজ্য চৰকাৰৰ সংস্থাসমূহক সামগ্ৰী আৰু সেৱা ক্রয়ৰ সুযোগ প্ৰদান কৰিব পাৰে। এই জিইএমএছপিভি কেন্দ্রীয় আৰু ৰাজ্য চৰকাৰৰ মন্ত্রালয়/বিভাগ, কেন্দ্র আৰু ৰাজ্যৰ ৰাষ্ট্রীয়কৃত প্ৰতিষ্ঠানসমূহ, স্বায়ত্ত্বশাসিত সংস্থা আৰু স্থানীয় স্বায়ত্বশাসিত প্ৰতিষ্ঠানসমূহতো এই ই-বজাৰৰ জৰিয়তে তেওঁলোকৰ প্রয়োজনীয় সামগ্ৰী সংগ্রহ কৰিব পৰা এখন অনলাইন বজাৰ হিচাপে বিবেচিত হ’ব পাৰে, যাতে সাধাৰণভাৱে ব্যৱহাৰযোগ্য সামগ্ৰী আৰু সেৱা স্বচ্ছ আৰু দক্ষতাৰে উপায়েৰে লাভ কৰে। ২. ডিজিএছ এণ্ড ডি বিভাগ আঁতৰ কৰা হ’ব আৰু ইয়াৰ কাম ২০১৭ৰ ৩১ অক্টোবৰ ভিতৰত শেষ হ’ব। যদি ডিজিএছ এণ্ড ডিয়ে ২০১৭ৰ ৩১ অক্টোবৰৰ ভিতৰত আঁতৰকৰণ সম্পূৰ্ণ কৰিব নোৱাৰে, তেনেহ’লে উপযুক্ত কাৰন দেখুৱাই সেই বিভাগৰ কার্যকালৰ ম্যাদ ২০১৮ৰ ৩১ মার্চ পর্যন্ত বৃদ্ধি কৰিব পাৰিব বুলি অনুমতি দিয়া হৈছে।
মহিলাৰ ৫৩ কেজি ভাৰত্তোলন প্ৰতিযোগিতাত সোণৰ পদক বিজয়ী সঞ্জিতা চানুক প্ৰধানমন্ত্ৰীৰ অভিনন্দন

প্ৰধানমন্ত্ৰী শ্ৰী নৰেন্দ্ৰ মোদীয়ে কমনৱেলথ গেমছত ভাৰত্তোলনত সোণৰ পদক বিজয়ী কে সঞ্জিতা চানুক অভিনন্দন জ্ঞাপন কৰিছে৷ প্ৰধানমন্ত্ৰীয়ে কয়, ‘‘ভাৰতৰ বাবে এয়া দ্বিতীয়টো সোণ! মহিলাৰ ৫৩ কেজি ভাৰত্তোলন প্ৰতিযোগিতাত সোণৰ পদক বিজয়ী কে সঞ্জিতা চানুক অভিনন্দন জনাইছোঁ৷ এই আদৰ্শমূলক পাৰদৰ্শিতা সমগ্ৰ ৰাষ্ট্ৰই উপভোগ কৰিছে৷’’ অষ্ট্ৰেলিয়াত উদযাপিত ২০১৮ চনৰ কমনৱেলথ গেমছত ভাৰতৰ হৈ ভাৰত্তোলক খুমুকচাম সঞ্জিতা চানুৱে দ্বিতীয়টো সোণৰ পদক লাভ কৰে৷
এতিয়াৰে পৰা ১৩টা ভাষাত উপলব্ধ হ’ব পিএমইণ্ডিয়াৰ বহুভাষিক ৱেবছাইট

প্ৰধানমন্ত্ৰী শ্ৰী নৰেন্দ্ৰ মোদীৰ চৰকাৰী ৱেবছাইট https://www.pmindia.gov.in ৰ অসমীয়া আৰু মণিপুৰী সংস্কৰণৰ আজি শুভাৰম্ভ কৰা হয়। দুয়োখন ৰাজ্যৰ নাগৰিকে কৰি অহা অনুৰোধৰ পৰিপ্ৰেক্ষিতত এতিয়াৰে পৰা অসমীয়া আৰু মণিপুৰী ভাষাত এই ৱেবছাইট চাব পাৰিব। আজি শুভাৰম্ভ হোৱা দুয়োটা সংস্কৰণক ধৰি পিএমইণ্ডিয়া ৱেবছাইট এতিয়াৰে পৰা ইংৰাজী আৰু হিন্দীৰ উপৰি অসমীয়া, বঙালী, গুজৰাটী, কান্নাড়া, মালায়ালম, মণিপুৰী, মাৰাঠী, ওড়িয়া, পঞ্জাৱী, তামিল আৰু তেলেগুসহ মুঠ ১১টা আঞ্চলিক ভাষাত উপলব্ধ হ’ব। এই ১১টা আঞ্চলিক ভাষাৰ ৱেবছাইট নিম্নোলিখিত লিংকৰ জৰিয়তে চাব পাৰিবঃ অসমীয়া: https://www.pmindia.gov.in/asm/ বঙালী: https://www.pmindia.gov.in/bn/ গুজৰাটী: https://www.pmindia.gov.in/gu/ কান্নাড়া: https://www.pmindia.gov.in/kn/ মাৰাঠী: https://www.pmindia.gov.in/mr/ মালায়ালম: https://www.pmindia.gov.in/ml/ মণিপুৰী: https://www.pmindia.gov.in/mni/ ওড়িয়া: https://www.pmindia.gov.in/ory/ পঞ্জাৱী: https://www.pmindia.gov.in/pa/ তামিল: https://www.pmindia.gov.in/ta/ তেলেগু: https://www.pmindia.gov.in/te/ এয়া প্ৰধানমন্ত্ৰী শ্ৰী নৰেন্দ্ৰ মোদীয়ে দেশৰ লোকসকলৰ সৈতে নিজা নিজা ভাষাত যোগসূত্ৰ ৰক্ষাৰ বাবে কৰি অহা প্ৰচেষ্টাৰে এক অংশ। ইয়াৰ জৰিয়তে দেশৰ সকলো ঠাইৰ লোকে প্রধানমন্ত্রীৰ সৈতে তেওঁলোকৰ কল্যাণ আৰু উন্নয়নৰ দিশত পাৰস্পৰিক যোগাযোগ বৃদ্ধি কৰিব বুলি আশা কৰা হৈছে।
দ্বাৰকাত ইণ্ডিয়া ইণ্টাৰনেচনেল কনভেনচন এণ্ড এক্সপ’ চেণ্টাৰৰ আধাৰশিলা স্থাপন কৰিলে প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে আজি নতুন দিল্লীৰ দ্বাৰকাত ইণ্ডিয়া ইণ্টাৰনেচনেল কনভেনচন এণ্ড এক্সপ’ চেণ্টাৰ(আইআইচিচি)ৰ আধাৰশিলা স্থাপন কৰে। এই উপলক্ষে আয়োজিত এক অনুষ্ঠানত প্রধানমন্ত্রীয়ে কয় যে প্রস্তাৱিত এই কেন্দ্রটোৱে ভাৰতৰ অর্থনৈতিক প্ৰগতি, সমৃদ্ধ সাংস্কৃতিক ঐতিহ্য আৰু পৰিৱেশ সুৰক্ষাৰ প্রতি আমাৰ সজাগতাৰ প্রতিফলন ঘটাব। তেওঁ কয় যে এই কেন্দ্ৰটো বিশ্বমানৰ আন্তঃগাঁথনি আৰু সহজে ব্যৱসায় কৰিব পৰা সুবিধাৰ প্রতি চৰকাৰৰ দৃষ্টিভংগীৰ পৰিচায়ক হৈ উঠিব। কেন্দ্রীয় চৰকাৰে নজিৰবিহীনভাৱে জাতিৰ উন্নয়নৰ বাবে এলানি অসাধাৰণ প্রকল্প ৰূপায়ণৰ কাম আৰম্ভ কৰিছে বুলিও তেওঁ উল্লেখ কৰে। এই প্রসংগত তেওঁ দেশৰ দীর্ঘতম সূৰংগ নির্মাণ, দীর্ঘতম গেছৰ পাইপলাইন স্থাপন, বৃহত্তম ম’বাইল কাৰখনা আৰু প্রতি ঘৰত বিদ্যুৎ যোগান ধৰাৰ সদৰি কৰে। প্ৰধানমন্ত্ৰীয়ে কয় যে এইবোৰ কাম নতুন ভাৰতৰ দক্ষতা আৰু গতিৰ প্রতীক। প্রধানমন্ত্রীয়ে কয় যে বিশ্বৰ অধিকাংশ দেশত বৃহৎ সন্মিলন আয়োজনৰ বাবে বিস্তাৰিত ব্যৱস্থা গঢ়ি তোলা হৈছে। বহুদিন ধৰি ভাৰতত এই ধৰণৰ বিষয়কলৈ ইমান চিন্তা-চৰ্চা কৰা হোৱা নাছিল। এতিয়া পৰিৱেশ সলনি হৈছে বুলি তেওঁ লগতে কয়। প্রধানমন্ত্রীয়ে কয় যে এখন দেশ শক্তিশালী সাংগঠনিক আৰু প্রতিষ্ঠানগত দক্ষতাৰে আগুৱাই যায়, যিবোৰৰ বাবে বহু বছৰৰ শ্রম আৰু প্ৰচেষ্টাৰ প্রয়োজন হয়। তেওঁ কয় যে এই কামৰ বাবে সঠিক সময়ত সঠিক সিদ্ধান্ত গ্ৰহণ আৰু তাৎক্ষণিকভাৱে ৰূপায়ণ কৰা অতি গুৰুত্বপূর্ণ। এই প্রসংগত প্রধানমন্ত্রীয়ে একাংশ ৰাষ্ট্ৰীয়কৃত বেংক একেলগ কৰাৰ বাবে শেহতীয়াকৈ লোৱা সিদ্ধান্তৰ কথা উল্লেখ কৰে। তেওঁ কয় যে এই বিষয়টোক লৈ প্রায় ৩০ বছৰ ধৰি চিন্তা-চৰ্চা কৰা হৈছিল যদিও ৰূপায়ণ কৰা হোৱা নাছিল। অৱশ্যে, বর্তমান চৰকাৰে ৰাষ্ট্ৰৰ স্বার্থত কঠিন সিদ্ধান্ত ল’বলৈ অলপো কুণ্ঠাবোধ নকৰে। যোৱা চাৰি বছৰত যিদৰে দেশৰ সৰ্বাংগীন উন্নয়ন হৈছে, তাৰ কাৰণে ৰাষ্ট্ৰীয় স্বার্থক সৰ্বাধিক অগ্রাধিকাৰ দিয়া হৈছে। প্ৰধানমন্ত্ৰীয়ে সজোৰেৰ কয় যে জনসাধাৰণৰ স্বার্থত এই ধৰণৰ কঠিন সিদ্ধান্ত গ্রহণৰ প্রক্রিয়া অব্যাহত থাকিব। তেওঁ কয় যে প্ৰত্যাহ্বান সত্ত্বেও দেশৰ অর্থনীতি এক ভাল অৱস্থাত উপনীত হৈছে। ‘সহজে ব্যৱসায়ৰ কৰা সুযোগ’ৰ প্রসংগ উল্লেখ কৰি প্রধানমন্ত্রীয়ে কয় যে চৰকাৰে বর্তমান এই প্ৰচেষ্টাক জিলা পৰ্যায়লৈকে সম্প্রসাৰিত কৰাৰ ব্যৱস্থা লৈছে।
পৰীক্ষা সম্পৰ্কীয় চৰ্চা- ছাত্ৰ-ছাত্ৰীৰ সৈতে প্ৰধানমন্ত্ৰীৰ বাৰ্তালাপ

প্ৰধানমন্ত্ৰী নৰেন্দ্ৰ মোদীয়ে আজি টাউনহলত ছাত্ৰ-ছাত্ৰীৰ সৈতে পৰীক্ষা সম্পৰ্কীয় এক বাৰ্তালাপত মিলিত হয়। তেওঁ নতুন দিল্লীৰ টালাকাটৰা ষ্টেডিয়ামৰ অনুষ্ঠানত ছাত্ৰ-ছাত্ৰীৰ পৰা বহুকেইটা প্ৰশ্ন গ্ৰহণ কৰে। ছাত্ৰ-ছাত্ৰীসমূহে বিভিন্ন টিভি চেনেল, ‘নৰেন্দ্ৰ মোদী এপ’ আৰু ‘মাইগভ’ মঞ্চযোগেও প্ৰশ্ন উত্থাপন কৰে। বাৰ্তালাপৰ আৰম্ভণিতে প্ৰধানমন্ত্ৰীগৰাকীয়ে কয় যে তেওঁ ছাত্ৰ-ছাত্ৰী, অভিভাৱক তথা তেওঁলোকৰ পৰিয়ালৰ বন্ধু হিচাপে টাউনহললৈ আহিছে। তেওঁ কয় যে তেওঁ বিভিন্ন মাধ্যমৰ যোগেদি দেশৰ ১০ কোটি লোকৰ সৈতে কথা পাতিছে।তেওঁৰ নিজৰ মাজৰ ছাত্ৰজনক আজিলৈকে জীয়াই ৰাখিব পৰাৰ মূল্যবোধৰ শিক্ষা দিয়াৰ বাবে নিজৰ শিক্ষাগুৰুৰ প্ৰতি কৃতজ্ঞতা প্ৰকাশ কৰে।তেওঁ সকলোকে নিজৰ মাজৰ ছাত্ৰজনক সদায় জীয়াই ৰাখিবলৈ আহ্বান জনায়। প্ৰায় দুঘন্টীয়া এই অনুষ্ঠানত প্ৰধানমন্ত্ৰীগৰাকীয়ে আশংকা, ভয়, মনোযোগ, আনুসঙ্গিক হেঁচা, অভিভাৱকৰ উচ্চাকাঙ্ক্ষা, শিক্ষকৰ ভূমিকা আদি বিভিন্ন বিষয়ৰ প্ৰশ্নৰ উত্তৰ দিয়ে।তেওঁৰ উত্তৰসমূহ সৰস তথা উদাহৰণেৰে ভৰা আছিল। পৰীক্ষাৰ হেঁচা আৰু ভয় নোহোৱা কৰি আত্মবিশ্বাস গঢ়ি তোলাৰ ক্ষেত্ৰত তেওঁ স্বামী বিবেকানন্দৰ উদ্ধৃতি দিয়ে। প্ৰাণনাশক আঘাতৰ সন্মূখীন হৈও কেৱল এঘাৰ মাহৰ পিছতেই চলিত শীতকালীন অলিম্পিকত ব্ৰঞ্জৰ পদক জয় কৰা কানাডাৰ স্ন’বৰ্ডাৰ মাৰ্ক মেকমৰিছৰো উদাহৰণ দিয়ে। মনোযোগৰ বিষয়ত প্ৰধানমন্ত্ৰীগৰাকীয়ে ‘মন কী বাত’ অনুষ্ঠানত বিখ্যাত ক্ৰিকেট খেলুৱৈ শচীন তেণ্ডুলকাৰে কোৱা কথা স্মৰণ কৰি কয় যে তেণ্ডুলকাৰে অতীত বা ভৱিষ্যতৰ কথা নাভাৱে আৰু এই মুহূৰ্ত্তত খেলি থকা বলটোৰ প্ৰতিহে মনোযোগ দিয়ে।প্ৰধানমন্ত্ৰীগৰাকীয়ে কয় যে যোগভ্যাসেও মনোযোগ বৃদ্ধিত সহায় কৰিব পাৰে। পৰীক্ষাৰ হেঁচাৰ লগত মোকাবিলা কৰাৰ ক্ষেত্ৰত প্ৰধানমন্ত্ৰীগৰাকীয়ে কয় যে ‘প্ৰতিস্পৰ্ধা’তকৈ ‘অনুস্পৰ্ধা’ৰ প্ৰয়োজনীয়তা বেছি।আনৰ লগত প্ৰতিযোগিতাত অৱতীৰ্ণ হোৱাতকৈ নিজকে আগতকৈ ভাল কৰিবলৈহে যত্ন কৰিব লাগে। সকলো অভিভৱকেই নিজৰ সন্তানৰ বাবে বহু ত্যাগ স্বীকাৰ কৰে। তেওঁ অভিভাৱকসকলক তেওঁলোকৰ সন্তানৰ সফলতাক সামাজিক অৱস্থানৰ বিষয় নকৰিবলৈ আহ্বান জনায়। প্ৰতিজন শিশুৰেই কিবা নহয় কিবা এক স্বকীয় প্ৰতিভা থাকে। প্ৰধানমন্ত্ৰীগৰাকীয়ে প্ৰতিজন ছাত্ৰৰ জীৱনৰ বৌদ্ধিক আৰু আৱেগিক অৱস্থাৰ কথাও উল্লেখ কৰে। সময়ৰ সদব্যৱহাৰ সম্পৰ্কে প্ৰধানমন্ত্ৰীগৰাকীয়ে কয় যে এখন সময়সূচী বা ৰুটীনেই গোটেই বছৰটোৰ কাৰণে উপযুক্ত নহয়। এইক্ষেত্ৰত কিছু শিথিলভাৱে সময়ৰ সদব্যৱহাৰ কৰাৰ প্ৰয়োজনীয়তা আছে।
ইণ্ডোৰত মেট্ৰ’ ৰে’ল যোগাযোগ ব্যৱস্থাত উদ্গনি

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত ব্যাপক হাৰত জন সমাগম হোৱা ইণ্ডোৰ চহৰৰ বেংগলী স্কোৱেৰ-বিজয় নগৰ-ভাৱৰছালা-বিমানবন্দৰ-পাটাছিয়া-বেংগলী স্কোৱেৰ সংযোগী ৩১.৫৫ কিলোমিটাৰ দৈৰ্ঘ্যৰ ৰিং লাইনসহ ইণ্ডোৰ মেট্ৰ’ ৰে’ল প্ৰকল্পত অনুমোদন জনায়।  এই ৰিং লাইনটোত ৩০টা ষ্টেচন থাকিব। ব্যাপক জনসমাগম হোৱা চহৰাঞ্চলত এই প্ৰকল্পই সহজলভ্য, নিৰ্ভৰযোগ্য, নিৰাপদ, সুৰক্ষিত আৰু মসৃণ পৰিবহণ ব্যৱস্থাৰ সুবিধা প্ৰদান কৰাৰ উপৰি দুৰ্ঘটনা, প্ৰদূষণ, ভ্ৰমণৰ সময়, ইন্ধন উপভোগ, অসামাজিক কাৰ্যকলাপ হ্ৰাস কৰাৰ লগতে নগৰৰ সম্প্ৰসাৰণত নিয়ন্ত্ৰণ আৰু বহনযোগ্য উন্নয়নৰ বাবে ভূমি ব্যৱহাৰত সহায় কৰিব। চাৰি বছৰত নিৰ্মাণ সম্পূৰ্ণ কৰাৰ লক্ষ্য নিৰ্ধাৰণ কৰা প্ৰকল্পটোত আনুমানিক ৭,৫০০.৮০ কোটি ব্যয় হ’ব। এই মেট্ৰ’ ৰে’ল প্ৰকল্পৰ জৰিয়তে পৰোক্ষ আৰু প্ৰত্যক্ষভাৱে ইণ্ডোৰৰ প্ৰায় ৩০ লাখ লোক উপকৃত হ’ব। এই কৰিড’ৰটো ৰে’ল ষ্টেচন আৰু বিআৰটিএছ ষ্টেচন আৰু ফিডাৰ নেটৱৰ্ক বাছ, অন্তৰ্ৱ্তী ৰাজহুৱা পৰিবহণ(আইপিটি) আৰু মটৰবিহীন পৰিবহণ(এনএমটি)কে ধৰি বিভিন্ন পৰ্যায়ৰ পৰিবহণেৰে সংযোগ কৰা হ’ব। এই প্ৰকল্পত সামগ্ৰী পৰিবহণভিত্তিক আৰু উন্নয়ন অধিকাৰৰ হস্তান্তৰ জৰিয়তে যাত্ৰীৰ ভাড়াৰ উপৰি বিজ্ঞাপনৰ সমান্তৰালভাৱে ভেল্যু কেপচাৰ ফাইনান্সিঙৰ পৰা অনা-ভাড়া ৰাজহ আহৰণ কৰিব পাৰিব। এই ৰে’ল লাইনে অঞ্চলটোৰ আবাসিক এলেকাৰ লোকসকলক নিজৰ আত্মীয়ৰ লগতে চহৰৰ কাম কৰাৰ ক্ষেত্ৰত ব্যাপকভাৱে উপকৃত কৰিব। ৰিং লাইনে ঘন বসতিপূৰ্ণ এলেকা যেনে-ৰে’ল ষ্টেচন, বিমানবন্দৰ আৰু স্মাৰ্ট চিটী এলেকাৰ লোকসকলক সংযোগ কৰিব। এই মেট্ৰ’ ৰে’লে আবাসী, যাত্ৰী, বিভিন্ন কৰ্মচাৰী, ছাত্ৰ-ছাত্ৰী, দৰ্শনাৰ্থী আৰু পৰ্যটকসকলক পৰিৱেশ অনুকূল আৰু বহনক্ষম ৰাজহুৱা পৰিবহণৰ সুবিধা আগবঢ়াব। এই প্ৰকল্পৰ ৰূপায়ণৰ বাবে মধ্যপ্ৰদেশ মেট্ৰ’ ৰে’ল কোম্পানী লিমিটেড(এমপিএমআৰচিএল) শীৰ্ষক এক এছপিভি গঠন কৰা হয়। এই প্ৰকল্পৰ বাবে কেন্দ্ৰীয় আৰু ৰাজ্য চৰকাৰে সমান হাৰত ধন বিনিয়োগ কৰাৰ লগতে আংশিক ধন এছিয়ান ডেভেলপমেণ্ট বেংক(এডিবি) আৰু নিউ ডেভেলপমেণ্ট বেংক(এনডিবি)ৰ পৰা ঋণ হিচাপে লোৱা হৈছে। ইণ্ডোৰ মেট্ৰ’ ৰে’ল প্ৰকল্পৰ পৰামৰ্শদাতা হিচাপে মেচাৰ্চ লুই বাৰ্জাৰ এছএএছ আৰু মেচাৰ্চ জিওডাটা ইঞ্জিনিয়াৰিঙৰ সৈতে মেচাৰ্চ ডিবি ইঞ্জিনিয়াৰিং এণ্ড কনছালটিং জিএমবিএইচক দায়িত্ব দিয়া হৈছে। ইতিমধ্যে কামৰ নিবিদা আহ্বান কৰা হৈছে আৰু শীঘ্ৰে কাম আৰম্ভ হ’ব।
প্ৰধানমন্ত্ৰীক সাক্ষাৎ জাপানৰ প্ৰতিৰক্ষা মন্ত্ৰীৰ

জাপানৰ প্ৰতিৰক্ষা মন্ত্ৰী শ্ৰীযুত ইটছুনৰী অনোডেৰাই আজি প্ৰধানমন্ত্ৰী নৰেন্দ্ৰ মোদীক সাক্ষাৎ কৰে। প্ৰধানমন্ত্ৰী মোদীয়ে প্ৰধানমন্ত্ৰী হিচাপে কাৰ্যভাৰ গ্ৰহণ কৰাৰ পূৰ্বৰে পৰা জাপানৰ সৈতে তেওঁৰ দীৰ্ঘদিনীয়া সম্পৰ্কৰ কথা সোঁৱৰণ কৰাৰ লগতে শেহতীয়াকৈ বিগত কেইটামান বছৰত বিশেষ কৌশলগত আৰু বৈশ্বিক সহযোগিতাৰ বৃদ্ধি তথা আৰু গভীৰ হোৱা বুলি কয়। প্ৰধানমন্ত্ৰী মোদীয়ে কয় যে ভাৰত আৰু জাপানৰ মাজৰ সম্পৰ্কত প্ৰতিৰক্ষা সহযোগিতা এক মুল স্তম্ভ। তেওঁ দুয়োখন দেশৰ মাজত বিভিন্ন প্ৰতিৰক্ষা বাৰ্তাক সুদৃঢ় কৰা ব্যৱস্থাক আদৰণী জনায় আৰু ভাৰত আৰু জাপানৰ প্ৰতিৰক্ষা বাহিনীৰ মাজত যোগসূত্ৰ বৃদ্ধি হোৱাটো কামনা কৰে। প্ৰধানমন্ত্ৰীয়ে লগতে দুয়ো দেশৰ মাজৰ প্ৰতিৰক্ষাৰ প্ৰযুক্তি সহযোগিতাৰ অগ্ৰগতিৰ প্ৰশংসা কৰে। প্ৰধানমন্ত্ৰীয়ে যোৱা বছৰ জাপানৰ প্ৰধানমন্ত্ৰী শ্ৰীযুত শ্বিনজো আবেৰ সফল ভ্ৰমণৰ কথা দোঁহৰাৰ লগতে কয় যে চলিত বৰ্ষৰ শেষৰ ফালে তেওঁ জাপান ভ্ৰমণ কৰিব।
জলবিদ্যুৎ প্ৰকল্পত উৎসাহ যোগোৱাৰ ক্ষেত্ৰত কেবিনেটৰ অনুমোদন

প্ৰধানমন্ত্রী নৰেন্দ্ৰ মোদীৰ অধ্যক্ষতাত অনুষ্ঠিত কেন্দ্রীয় কেবিনেট বৈঠকত জলবিদ্যুৎ খণ্ডত উৎসাহ যোগোৱাৰ ক্ষেত্ৰত বিশেষ অনুমোদন জনায়৷ ইয়াৰ ভিতৰত সৌৰশক্তি বর্হিভূত নবীকৰণযোগ্য শক্তি ক্ৰয় সম্পৰ্কীয় বিধি (আৰপিঅ’)ৰ অংশ হিচাপে বৃহৎ জলবিদ্যুৎ প্ৰকল্পক ধৰা হৈছে৷ কেবিনেটে গ্ৰহণ কৰা সিদ্ধান্তসমূহৰ ভিতৰত আছেঃ- • ২৫ মেগাৱাটতকৈ কম বিদ্যুৎ উৎপাদনক্ষম জলবিদ্যুৎ প্ৰকল্পক নবীকৰণযোগ্য শক্তিৰ উৎস হিচাপে ঘোষনা৷ • সৌৰশক্তি বর্হিভূত নবীকৰণযোগ্য শক্তি ক্ৰয় সম্পৰ্কীয় বিধিৰ অধীনত জলবিদ্যুৎ খণ্ডই এক পৃথক খণ্ড হিচাপে কাম কৰিব৷ • কেতবোৰ বিশেষ ক্ষেত্রত জলবিদ্যুৎ প্ৰকল্পসমূহক বানপানী নিয়ন্ত্ৰণৰ আর্থিক সাহায্য প্ৰদান কৰা হ’ব৷ • ২০০ মেগাৱাট জলবিদ্যুৎ উৎপাদন প্ৰকল্পৰ আন্তঃগাঁথনিৰ ক্ষেত্রত বিশেষকৈ পথ আৰু দলং নির্মাণত ডেৰ কোটি টকা আৰু ২০০ মেগাৱাটতকৈ অধিক উৎপাদন খণ্ডক ১ কোটি টকালৈকে আর্থিক সাহায্য প্ৰদান কৰা হ’ব৷ সংস্থাপন বৃদ্ধিকে ধৰি এই প্ৰকল্পসমূহৰ মুখ্য প্ৰভাৱঃ অধিকাংশ জলবিদ্যুৎ প্ৰকল্প হিমালয় আৰু উত্তৰ-পূৰ্বাঞ্চলৰ উচ্চ এলেকাসমূহত অৱস্থিত। এই প্ৰকল্পসমূহৰ উন্নয়ন সাধন হ’লে সামাজিক, অর্থনৈতিক উন্নয়নৰ সমান্তৰালভাৱে কর্মসংস্থাপনৰো সুযোগ সৃষ্টি হ’ব। একেদৰে পর্যটন আৰু সৰু সৰু ব্যৱসায়ৰ জৰিয়তে পৰোক্ষ সংস্থাপনৰো পথ প্ৰশস্ত হ’ব। সৌৰ আৰু বিদ্যুৎ শক্তিক কাম লগাই ২০২২ চনৰ ভিতৰত ১৬০ জিগাৱাট ক্ষমতাসম্পন্ন বিদ্যুৎ উৎপাদন কেন্দ্ৰ গঢ়ি তোলাৰ লক্ষ্য নিৰ্ধাৰণ কৰা হৈছে৷ পটভূমিঃ উল্লেখ্য যে ভাৰতৰ ১,৪৫,৩২০ মেগাৱাট ক্ষমতাসম্পন্ন বৃহৎ জলবিদ্যুৎ প্ৰকল্প আছে যদিও ইয়াৰে কেৱল ৪৫,৪০০ মেগাৱাটহে ব্যৱহাৰ কৰা হৈছে৷ বিগত ১০ বছৰত কেৱল ১০,০০০ মেগাৱাট উৎপাদনক্ষম জলবিদ্যুৎ প্ৰকল্প সংযোগ কৰা হৈছে৷ এই প্ৰকল্পসমূহে বৰ্তমান প্ৰত্যাহ্বানৰ সন্মুখীন হৈছে, যাৰফলত ইয়াৰ শ্বেয়াৰো হ্ৰাস পাব ধৰিছে৷
ঔষধ, জৈৱ পদার্থ আৰু প্রশাধনী সামগ্ৰী উৎপাদনৰ নিয়ন্ত্রণমূলক কাম-কাজৰ ক্ষেত্রত ভাৰত-ইণ্ডোনেছিয়াৰ মাজত সহযোগিতা বৃদ্ধিৰ লক্ষ্যৰে স্বাক্ষৰিত পূৰ্বপ্ৰস্তাৱিত বুজাবুজি চুক্তিত কেবিনটেৰ অনুমোদন

প্রধানমন্ত্রী শ্রী নৰেন্দ্র মোদীৰ নেতৃত্বত আজি অনুষ্ঠিত কেন্দ্রীয় কেবিনেট বৈঠকত ঔষধ, চিকিৎসাৰ ক্ষেত্রত ব্যৱহৃত অন্যান্য সঁজুলি তথা জৈৱ পদাৰ্থ আৰু প্রশাধনী সামগ্রী উৎপাদন সম্পৰ্কীয় নিয়ন্ত্রক ব্যৱস্থাক দক্ষ আৰু উন্নত কৰিবলৈ ২০১৮ৰ ২৯ মে’ত জাকার্টাত ভাৰতৰ চেন্ট্রেল ড্রাগ্‌ছ ষ্টেণ্ডার্ড কন্ট্রোল অর্গেনাইজেচন (চিডিএছচিঅ’) আৰু ইণ্ডোনেছিয়াৰ আৰু নেচনেল এজেন্সি ফৰ ড্রাগ এণ্ড ফুড কন্ট্রোল (বিপিঅ’এম)ৰ মাজত স্বাক্ষৰিত পূৰ্বপ্ৰস্তাৱিত বুজাবুজি চুক্তিত অনুমোদন জনায়। এই চুক্তিয়ে নিয়ন্ত্রণমুলক কাম-কাজৰ দক্ষতা বৃদ্ধিৰ প্রচেষ্টাৰ জৰিয়তে দুয়ো দেশৰ মাজত বুজাবুজিত এক বিশেষ পৰিৱেশ গঢ়ি তোলাত সহায় কৰিব বুলি আশা কৰা হৈছে। ভাৰতৰ ঔষধ আৰু চিকিৎসাৰ ক্ষেত্রত ব্যৱহৃত সা-সঁজুলি ৰপ্তানিৰ ক্ষেত্ৰই ইয়াৰ ফলত বিশেষভাবে উৎসাহিত হ’ব। তদুপৰি, সংশ্লিষ্ট ক্ষেত্রত ভাৰত আৰু ইণ্ডোনেছিয়াৰ মাজত সহযোগিতা আৰু তথ্য বিনিময়ৰ এক বিশেষ পৰিৱেশৰো সৃষ্টি হ’ব।
পিএমঅ’ৰ বিষয়া-কৰ্মচাৰী আৰু এছপিজিৰ জোৱানসকলক সাক্ষাৎ প্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি লোক কল্যান মাৰ্গত প্ৰধানমন্ত্ৰীৰ কাৰ্যালয়(পিএমঅ’)ৰ বিষয়া-কৰ্মচাৰী আৰু এছপিজিৰ জোৱানক সাক্ষাৎ কৰাৰ লগতে পৰস্পৰে নতুন বছৰৰ শুভেচ্ছা জ্ঞাপন কৰে। এই বাৰ্তালাপ অনুষ্ঠানত ১০০০তকৈ অধিক লোক উপস্থিত থাকে। প্ৰধানমন্ত্ৰীয়ে তেওঁলোকে ভাল কামৰ বাবে প্ৰশংসা কৰাৰ লগতে ভৱিষ্যতেও এই প্ৰচেষ্টা অব্যাহত ৰাখিবলৈ উৎসাহ যোগায়।
কেন্দ্ৰীয় ঔদ্যোগিক নিৰাপত্তা বাহিনীৰ গ্ৰুপ ‘এ’ পৰ্যায়ৰ কাৰ্যবাহী কেডাৰৰ পৰ্যালোচনাত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত কেন্দ্ৰীয় ঔদ্যোগিক নিৰাপত্তা বাহিনী(চিআইএছএফ)ৰ গ্ৰুপ ‘এ’ পৰ্যায়ৰ কাৰ্যবাহী কেডাৰৰ পৰ্যালোচনাত অনুমোদন জনায়। ইয়াৰ জৰিয়তে চিআইএছএফত সহকাৰী কমাণ্ডেণ্ট পদৰ পৰা অতিৰিক্ত সঞ্চালক প্ৰধানলৈকে কেইবাটাও নতুন পদ সৃষ্টি কৰা হৈছে। নতুন গাঁথনি অনুসৰি চিআইএছএফ কেডাৰৰ পূৰ্বৰ গ্ৰুপ ‘এ’ৰ ১২৫২ পদৰ পৰা ১২৭৭ টালৈ বৃদ্ধি কৰাৰ উপৰি ২টা অতিৰিক্ত সঞ্চালকপ্ৰধান, ৭টা মহাপৰিদৰ্শ, ৮টা উপপৰিদৰ্শক আৰু ৮টা কমাণ্ডেণ্ট পদ বৃদ্ধি কৰা হয়। প্ৰভাৱঃ চিআইএছএফৰ গ্রুপ ‘এ’ পদৰ সংখ্যা বৃদ্ধি পোৱাৰ ফলত বাহিনীৰ ক্ষমতা আৰু দক্ষতা অধিক বৃদ্ধি পাব। সময়ানুসৰি কৰা এনে কেডাৰ পৰ্যালোচনাই সামগ্ৰিকভাবে বাহিনীটোৰ প্রশাসনিক ক্ষমতাও বৃদ্ধি কৰিব। পটভূমিঃ চিআইএছএফ আইন, ১৯৬৮ৰ ভিত্তিত গঠন হোৱা কেন্দ্ৰীয় ঔদ্যোগিক নিৰাপত্তা বাহিনীটোক ১৯৮৩ চনত কৰা সংশোধনৰ জৰিয়তে কেন্দ্ৰীয় সেনা বাহিনীৰ এটা বাহিনী হিচাপে ঘোষণা কৰা হয়। এই কেন্দ্ৰীয় ঔদ্যোগিক নিৰাপত্তা বাহিনীক কেৱল ৰাজহুৱা খণ্ডৰ প্ৰতিষ্ঠানৰ অধীনস্ত সম্পত্তিৰ সুৰক্ষা আৰু নিৰাপত্তাৰ দায়িত্ব দিয়া হয়। এই আইনখন ১৯৮৯, ১৯৯৯ আৰু ২০০৯ চনত কৰা সংশোধন অনুসৰি কেন্দ্ৰীয় চৰকাৰে ব্যক্তিগত খণ্ড তথা অন্যান্য কাম-কাজতো নিয়োগ কৰি আহিছে। ১৯৬৯ চনত ইয়াৰ কেৱল ৩টা বেটেলিয়ন আছিল। চিএপিএফৰ দৰে বেটেলিয়ন নহ’লেও বৰ্তমান সমগ্ৰ দেশৰ ৩৩৬টা ঔদ্যোগিক প্ৰতিষ্ঠান(৫৯টা বিমান বন্দৰসহ)ত চিআইএছএফে নিৰাপত্তা প্ৰদান কৰি আছে। ১৯৬৯ চনত ৩,১৯২গৰাকী জোৱানেৰে আৰম্ভ হোৱা চিআইএছএফত ৩০.০৬.২০১৭ লৈকে সৰ্বমুঠ ১,৪৯,০৮৮গৰাকী জোৱান নিযুক্তিৰে শক্তিশালী বাহিনীত পৰিণত হৈছে। চিআইএছএফৰ মুখ্য কাৰ্যালয় দিল্লীত অৱস্থিত। এই বাহিনীৰ মুৰব্বী হৈছে সঞ্চালকপ্ৰধান, যিগৰাকীয়ে প্ৰথমে কেডাৰ হিচাপে কাৰ্যনিবাহ কৰিছিল।
ভাৰতৰত্ন শ্রী অটল বিহাৰী বাজপেয়ীৰ প্ৰতি সন্মান জনাই স্মাৰক মুদ্ৰা মুকলি কৰিলে প্ৰধানমন্ত্রীয়ে

প্ৰধানমন্ত্রী শ্রী নৰেন্দ্ৰ মোদীয়ে আজি প্রাক্তন প্ৰধানমন্ত্রী ভাৰতৰত্ন শ্রী অটল বিহাৰী বাজপেয়ীৰ প্ৰতি সন্মান জনাই এটি স্মাৰক মুদ্ৰা মুকলি কৰে৷ অনুষ্ঠানত ভাষণ প্ৰসংগত প্ৰধানমন্ত্রীয়ে কয় যে শ্রী বাজপেয়ী আমাৰ মাজত যে নাই, সেয়া আমাপ মনে আজিও বিশ্বাস কৰিব পৰা নাই৷ বিশেষ ব্যক্তিত্বসম্পন্ন ব্যক্তিজনক সমাজৰ সকলো শ্রেণীৰ লোকে শ্ৰদ্ধা কৰিছিল বুলিও তেওঁ লগতে কয়৷ প্ৰধানমন্ত্রীয়ে কয় যে বহু বছৰ ধৰি শ্রী বাজপেয়ীৰ কন্ঠস্বৰ জনগণৰ কন্ঠস্বৰ আছিল। বক্তা হিচাপে তেওঁ অপ্ৰতিদ্বন্দ্বী আছিল৷প্ৰধানমন্ত্রীয়ে কয় যে শ্রী বাজপেয়ী দেশৰ অন্যতম সংগঠক আছিল। ৰাজনৈতিক জীৱনৰ এক দীঘলীয়া সময় বাজপেয়ী বিৰোধী আসনত বহিছিল৷ তৎসত্ত্বেও সদায় তেওঁ দেশৰ স্বার্থত মাত মাতিছিল বুলিও প্ৰধানমন্ত্রীয়ে উল্লেখ কৰে৷ তেওঁ কয় যে শ্রী বাজপেয়ী সদায় গণতন্ত্ৰক প্রাধান্য দিব বিচাৰিছিল৷ শ্রী বাজপেয়ী সদায়ে সকলোৰে অনুপ্রেৰণা হৈ থাকিব বুলি প্ৰধানমন্ত্ৰী মোদীয়ে আশা ব্যক্ত কৰে৷
সামগ্ৰী আৰু সেৱা কৰ নেটৱৰ্কৰ চৰকাৰী মালিকীস্বত্ত্ব বৃদ্ধি আৰু পূৰ্বৰ পৰিৱৰ্তনশীল আঁচনিৰ কাঠামোৰ সাল-সলনিত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেন্দ্ৰীয় কেবিনেট বৈঠকত সামগ্ৰী আৰু সেৱা কৰ নেটৱৰ্কৰ চৰকাৰী মালিকীস্বত্ত্ব বৃদ্ধি আৰু পূৰ্বৰ পৰিৱৰ্তনশীল আঁচনিৰ কাঠামোৰ সাল-সলনিত অনুমোদন জনোৱা হৈছে। ইয়াৰ অধীনত নিম্নোলিখিত সাল-সলনি ঘটোৱা হ’ব- জিএছটিএনৰ যি ৫১ শতাংশ ইকুইটি বে-চৰকাৰী প্রতিষ্ঠানৰ হাতত আছে, সেয়া কেন্দ্র আৰু ৰাজ্য চৰকাৰে সমানভাবে আহৰণ কৰিব। জিএছটিএন বোর্ডক বিভিন্ন বে-চৰকাৰী কোম্পানীৰ মালিকানাধীন ইকুইটিসমূহ আহৰণৰ প্রক্রিয়া আৰম্ভ কৰাৰো অনুমোদন জনোৱা হৈছে। পুনৰ গঠিত জিএছটিএনত ১০০ শতাংশ ইকুইটিৰ কেন্দ্রীয় চৰকাৰৰ ৫০ শতাংশ আৰু ৰাজ্য চৰকাৰসমূহৰ ৫০ শতাংশ ইকুইটি মালিকীস্বত্ত্ব থাকিব। জিএছটিএন বোর্ডৰ পুনৰ গঠনৰ বাবে কেন্দ্রীয় চৰকাৰৰ তিনিজন সঞ্চালক আৰু ৰাজ্যসমূহৰ তিনিজন সঞ্চালক নিয়োগ কৰা হ’ব। বাকী তিনিজন নিৰপেক্ষ সঞ্চালকক জিএছটিএন বোর্ডৰ ফালৰ পৰা নিয়োগ কৰা হ’ব। এই বোর্ডত এজন অধ্যক্ষ আৰু এজন মুখ্য কার্যবাহী সঞ্চালক থাকিব। এই বোর্ডৰ মুঠ সঞ্চালকৰ সংখ্যা ১১।
৩০ ছেপ্টেম্বৰত গুজৰাট ভ্ৰমণ কৰিব প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে ৩০ ছেপ্টেম্বৰ, ২০১৮ত গুজৰাট ভ্ৰমণ কৰিব। এই উপলক্ষে আনন্দত প্ৰধানমন্ত্ৰীয়ে আমূলৰ আল্ট্ৰা মডাৰ্ণ চকলেট প্লাণ্টকে ধৰি আধূনিক খাদ্য প্ৰস্তুতকৰণ ব্যৱস্থাৰ শুভাৰম্ভ কৰিব। প্ৰধানমন্ত্ৰীয়ে লগতে আনন্দ কৃষি বিশ্ববিদ্যালয়ত খাদ্য প্ৰস্তুতকৰণৰ অধ্যাধূনিক ইনকিউবেচন চেণ্টাৰ আৰু মুঝকুৱা গাঁৱত এক সৌৰ সমবায় সমিতি উদ্বোধন কৰিব। প্ৰধানমন্ত্ৰীয়ে আনন্দ আৰু খাটৰাজত আমূলৰ সামগ্ৰী প্ৰস্তুতকৰণৰ সম্প্ৰসাৰণ কেন্দ্ৰৰ আধাৰশিলা স্থাপন কৰিব। এই উপলক্ষে তেওঁ এক জনসভাতো ভাষণ আগবঢ়াব। তাৰপাছতে প্ৰধানমন্ত্ৰীয়ে অনজাৰ অভিমূখে ৰাওনা হ’ব। তাত তেওঁ মুন্দ্ৰা এলএনজি টাৰ্মিনেল, অনজাৰ-মুন্দ্ৰা পাইপলাইল প্ৰকল্প আৰু পালাপুৰ-পলী-বাৰ্মেৰ পাইপলাইন ইত্যাদি প্ৰকল্পসমূহ উদ্বোধন কৰিব। তাতো তেওঁ এক সভাত ভাষণ আগবঢ়াব। ইয়াৰ পাছতে প্ৰধানমন্ত্ৰী ৰাজকোটত উপস্থিত হ’ব। ৰাজকোটত তেওঁ মহাত্মা গান্ধী সংগ্ৰহালয় উদ্বোধন কৰিব। এই সংগ্ৰহালয়টো ৰাজকোটৰ আলফ্ৰেড হাইস্কুল স্থাপন কৰা হৈছে, যিখন বিদ্যালয় মহাত্মা গান্ধীৰ গঠনমূলক দিনসমূহৰ অন্যতম অংগ আছিল। এই সংগ্ৰহালয়টিয়ে গান্ধীয়ান সংস্কৃতি, মূল্যবোধ আৰু দৰ্শনৰ সজাগতা বিস্তাৰত গুৰুত্বপূৰ্ণ ভূমিকা পালন কৰিব। প্ৰধানমন্ত্ৰীয়ে লগতে ৬২৪টা গৃহৰ এক ৰাজহুৱা গৃহ প্ৰকল্পৰ শুভাৰম্ভণি উপলক্ষে এক নামফলকো উন্মোচন কৰিব। তেওঁ ২৪০টা হিতাধিকাৰী পৰিয়ালৰ ই-গৃহ প্ৰৱেশ অনুষ্ঠানত অংশগ্ৰহণ কৰিব। নতুন দিল্লীৰ ৰাওনা হোৱাৰ পূৰ্বে প্ৰধানমন্ত্ৰীয়ে মহাত্মা গান্ধী সংগ্ৰহালয় পৰিদৰ্শন কৰিব।